PATVIRTINTA

Biržų rajono savivaldybės tarybos

20 m. d.

sprendimu Nr.

**BIRŽŲ RAJONO SAVIVALDYBĖS KAIMO RĖMIMO PROGRAMOS NUOSTATAI**

**I SKYRIUS**

**BENDROJI DALIS**

1. Kaimo rėmimo programai (toliau – programa) – Biržų rajono savivaldybės (toliau – Savivaldybė) biudžete einamaisiais metais numatytos lėšos, kuriomis yra remiama žemės ūkio ir kaimo plėtros veikla, skatinamas kaimo plėtros proceso dalyvių aktyvumas.

2. Kaimo rėmimo programos nuostatai (toliau – nuostatai) reglamentuoja piniginių lėšų panaudojimo tikslą, finansavimo tvarką ir sąlygas.

3. Programos lėšų steigėja – Savivaldybė. Programos lėšų dydį nustato Savivaldybės taryba, tvirtindama einamųjų metų biudžetą.

4. Programos lėšas skiria Savivaldybės administracijos direktorius, atsižvelgdamas į Kaimo rėmimo programos  valdymo komisijos (toliau – Komisija) rekomendacinio pobūdžio sprendimą.

**II SKYRIUS**

**PROGRAMOS TIKSLAI IR UŽDAVINIAI**

5. Programos tikslai – Savivaldybės biudžete numatytomis lėšomis paremti žemės ūkio ir kaimo plėtros subjektų veiklą, skatinti savarankiškumą tenkinant viešuosius jų poreikius.

6. Programos uždaviniai:

6.1. sudaryti galimybę žemės ūkio ir kaimo plėtros dalyviams gauti savivaldybės paramą savo veiklai vystyti;

6.2. gerinti inžinerinės infrastruktūros statinių techninę būklę.

**III SKYRIUS**

**PROGRAMOS LĖŠŲ FINANSAVIMO SĄLYGOS**

7. Teisę gauti programos lėšas turi:

7.1. kaimo gyventojai ir ūkininkai;

7.2. kaimo bendruomenės;

7.3. ūkio subjektai, visuomeninės žemdirbių organizacijos, savivaldybės administracijos padaliniai ir institucijos, organizuojančios specializuotus renginius ir konkursus žemdirbiams, ar dalyvaujantys mokymuose, renginiuose, seminaruose.

**IV SKYRIUS**

**PROGRAMOS LĖŠŲ PANAUDOJIMO KRYPTYS**

8. Ūkio subjektams programos lėšos skiriamos:

8.1. iš dalies kompensuoti patirtą žalą kaimo gyventojams, kurie dėl gaisrų, stichinių nelaimių, gyvulių užkrečiamų ligų patyrė žalą einamaisiais metais, visiškai arba iš dalies prarado pastatus, žemės ūkio techniką ir įrenginius (išskyrus lengvuosius automobilius), gyvulius, pašarus;

8.2. skatinti pažangiai ūkininkaujančius ūkininkus („Metų ūkio“ konkurso, artojų bei melžimo varžybų ir kitų konkursų nugalėtojus), remti tradicinius žemdirbių renginius ir konkursus;

8.3. iš dalies finansuoti žemės ūkiui paklausių specialybių moksleivių profesinio meistriškumo konkursus ir skatinti jų dalyvius;

8.4. iš dalies kompensuoti draudimo įmokas kaimo bendruomenėms, savo veiklai naudojančioms pastatus ir statinius;

8.5. iš dalies ar visiškai apmokėti žemdirbių ir kaimo bendruomenių dalyvavimo mokymuose, mokomose išvykose, konferencijose, parodose, mugėse išlaidas;

8.6. iš dalies ar visiškai kompensuoti kaimo bendruomenių vykdomų projektų nuosavų lėšų dalį ir prisidėti prie jų įgyvendinimo;

8.7. finansuoti (kompensuoti) kaimo vietovių vandentvarkos objektų kadastrinių matavimų ir teisinės registracijos išlaidas;

8.8. iš dalies kompensuoti kaimo bendruomenių veiklai panaudos pagrindais neatlygintinai naudojamų Savivaldybės pastatų paskirties keitimo išlaidas, bet ne daugiau kaip 250 eurų vienai bendruomenei;

8.9. iš dalies kompensuoti kaimo bendruomenių veiklai naudojamų pastatų ar jų dalių remonto išlaidas.

**V SKYRIUS**

**KOMISIJOS DARBO ORGANIZAVIMAS**

9. Programos lėšoms gauti prašymus svarsto visuomeniniais pagrindais veikianti Komisija.

10. Komisiją ir jos pirmininką tvirtina Savivaldybės taryba.

11. Komisija nagrinėja prašymus ir priima sprendimus, nustato konkrečių priemonių finansavimo apimtis.

12. Komisijos darbą organizuoja Komisijos pirmininkas, jis yra atsakingas už Komisijos funkcijų vykdymą.

13. Komisija turi teisę leisti Komisijos posėdyje dalyvauti fiziniam / juridiniam asmeniui, kurio prašymas nagrinėjamas.

14. Pagrindinė Komisijos veiklos forma yra posėdžiai, kuriems pirmininkauja Komisijos pirmininkas, o jo nesant – paskirtas Komisijos narys. Kai pirmininkas ar jo paskirtas Komisijos narys negali atvykti į Komisijos posėdį, pirmininkauti posėdžiui turi teisę pačios Komisijos išrinktas posėdyje dalyvaujantis narys.

15. Komisijos posėdžiai rengiami prireikus. Komisijos posėdis gali būti sušauktas, jeigu to prašo ne mažiau kaip trečdalis Komisijos narių arba Komisijos pirmininko iniciatyva.

16. Apie rengiamą Komisijos posėdį ir numatomą darbotvarkę visi Komisijos nariai informuojami ne vėliau kaip likus iki jo dviem darbo dienoms, jei kitaip nenusprendžia Komisija. Su dokumentais, kurie susiję su posėdyje numatytais svarstyti klausimais, Komisijos narys gali susipažinti Savivaldybės administracijos Žemės ūkio skyriuje.

17. Komisijos sprendimai laikomi teisėtais, jeigu Komisijos posėdyje dalyvauja daugiau kaip pusė Komisijos narių.

18. Komisijos sprendimai priimami atviru balsavimu paprastąja posėdyje dalyvaujančių komisijos narių balsų dauguma. Balsams pasiskirsčius po lygiai, lemia posėdžio pirmininko balsas.

19. Komisijos nariai, negalintys dalyvauti posėdyje, bet susipažinę su darbotvarkės klausimais, gali raštu pranešti savo valią „už“ ar „prieš“ dėl kiekvieno svarstomo klausimo. Šie pranešimai yra įskaitomi į posėdžio kvorumą ir balsavimo rezultatus.

20. Jeigu kyla viešųjų ir privačių interesų konfliktas, Komisijos narys privalo informuoti posėdžio dalyvius ir nusišalinti nuo svarstomo klausimo sprendimo priėmimo.

21. Komisijos posėdžiai protokoluojami. Protokolas turi būti parengtas ne vėliau kaip per penkias darbo dienas po posėdžio ir kartu su posėdyje svarstytų klausimų dokumentais pateiktas Savivaldybės administracijos Žemės ūkio skyriui, kuris apie sprendimą informuoja prašymą pateikusius asmenis.

22. Protokolą pasirašo Komisijos pirmininkas ir sekretoriauti komisijos paskirtas asmuo.

23. Komisija yra atskaitinga Savivaldybės tarybai.

24. Komisijos posėdžių protokolai ir jų registras saugomi Savivaldybės administracijoje.

**VI SKYRIUS**

**DOKUMENTŲ PROGRAMOS LĖŠOMS GAUTI PATEIKIMO IR LĖŠŲ SKYRIMO TVARKA**

25. Paramos teikimo bendruomenių veiklai skyrimo tvarka: kaimo bendruomenės pateikia Komisijai prašymus dėl išlaidų kompensavimo. Prie prašymo pridedami visi dokumentai, pateisinantys išlaidas (sutarčių, darbų priėmimo aktų, apmokėjimo dokumentų ir pan. kopijos, patvirtintos bendruomenės vadovo parašu ir antspaudu). Lėšos pervedamos pateikus visus aukščiau minėtus dokumentus.

26. Ūkininkai, užėmę prizines vietas „Metų ūkio“ konkurse, artojų ir melžimo varžybose, profesinio meistriškumo ir kitų konkursų prizininkai, skatinami prizais ar asmeninėmis dovanomis.

27. Gyventojai arba kaimo bendruomenės, patyrę nuostolius dėl stichinių nelaimių, gaisrų, užkrečiamų ligų, pateikia Komisijai prašymą, kuriame nurodo vardą, pavardę, asmens kodą, adresą, bei dokumentų kopijas ir jas paliudijančius originalus. Prie prašymo prideda pažymą iš atitinkamų institucijų apie įvykusią nelaimę (pagal nelaimės pobūdį), dokumentus, patvirtinančius nuosavybės teisę.

28. Komisija, gavusi nukentėjusiojo prašymą, atlieka patikrą nelaimės vietoje, įvertina turtą iki nelaimės dienos, nustato visiškai arba iš dalies žuvusio turto priklausomybę, patirtus nuostolius ir jų kompensavimo dydį. Žemės ūkio technika įvertinama rinkos kainomis, atsižvelgiama į jos eksploatavimo laiką. Gyvuliai ir paukščiai įvertinami pagal nelaimės metu buvusias rinkos kainas (jeigu yra pirkimo dokumentai, gyvuliai ir paukščiai vertinami įsigijimo kainomis).

29. Kaimo bendruomenėms, pateikusioms prašymą ir draudimo įmoką patvirtinančius dokumentus, kompensuojama iki 50 procentų draudimo įmokos sumos.

30. Visuomeninės žemdirbių organizacijos, institucijos ar Savivaldybės administracijos padalinys, organizuojantis renginį ar konkursą žemdirbiams, Komisijai pateikia konkurso ar renginio sąmatą ir renginio programą.

31. Komisija, gavusi prašymą, nustato tinkamų finansuoti lėšų dalį ir priima sprendimą dėl finansavimo. Lėšos skiriamos Savivaldybės administracijos direktoriaus įsakymu, atsižvelgiant į Komisijos pasiūlymą.

32. Kaimo bendruomenės, pretenduojančios gauti Savivaldybės paramą pagal 8.6 punktą, Komisijai pateikia prašymą ir projekto paraišką. Komisija, įvertinusi paraišką, priima sprendimą dėl lėšų skyrimo ar neskyrimo. Sudaroma sutartis.

33. Kaimo bendruomenė dalinai ar iki galo įgyvendinusi projektą, pateikia išlaidas pagrindžiančius dokumentus (sutarčių, darbų atlikimo aktų, apmokėjimo dokumentų ir pan. kopijas, patvirtintas bendruomenės vadovo parašu ir antspaudu). Išlaidų kompensavimo dokumentai turi būti pateikti einamaisiais metais iki gruodžio 1 d.

34. Programos lėšos neskiriamos, jeigu priemonė yra finansuojama iš kitų paramos šaltinių.

**VII SKYRIUS**

**ORGANIZACIJŲ ĮSIPAREIGOJIMAI IR JŲ VYKDYMO KONTROLĖ**

35. Programos lėšų buhalterinę apskaitą tvarko Savivaldybės administracijos Buhalterinės apskaitos skyrius.

36. Savivaldybės administracijos direktorius pasirašo finansavimo sutartį su kiekvienu paramos lėšų gavėju.

37. Teisę kontroliuoti lėšų panaudojimą turi Savivaldybės kontrolės ir audito tarnyba.

**VIII SKYRIUS**

**BAIGIAMOSIOS NUOSTATOS**

38. Nuostatus tvirtina Savivaldybės taryba. Nuostatai keičiami arba panaikinami Savivaldybės tarybos sprendimu.

39. Už teisėtą lėšų panaudojimą atsako ūkio subjektas. Komisijai nustačius, kad lėšos panaudotos ne pagal paskirtį, ūkio subjektas lėšas privalo grąžinti iki einamo ketvirčio pabaigos bei kitais metais praranda teisę  į šios programos lėšas.

**\_\_\_\_\_\_\_\_\_\_\_\_\_\_\_\_\_\_\_\_\_\_\_**